《题李谷宜观察云门话旧图》
清代·徐士霖

家住匡庐西，行迹遍南岳。一别三十年，胜景时追索。

苦被薄宦牵，久负归门约。旧雨怅彫零，笑言无由博。

卓哉李使君，襟怀殊落落。耻溷武林尘，远驾青齐鹤。

一鞭指云门，声闻弦歌作。君昔侍高堂，曾登此间阁。

父老与儿童，情话犹如昨。抚景念流光，慷慨图城郭。

作者简介：徐士霖，字澍生，晚号樗叟。江西清江人。诸生，历官浙江金衢严道。有《养源山房诗钞》。